Helsetopp i e-post til milliardær bak Helseplattformen: Tåler ikke at dette går galt
Helse Midt-Norges direktør Stig Arild Slørdahl bekymret seg for innføringen av Helseplattformen. Det ga han uttrykk for i en «uformell dialog» med teknologigründer og milliardær Judith Faulkner. Helseplattformen er navnet på det nye journalsystemet som skal innføres på sykehus og kommuner i Midt-Norge. Det første sykehuset og de første kommunene tok det i bruk i 2022. Det skjedde etter omfattende motstand og mange advarsler. Innføringen har vært preget av store utfordringer, forsinkelser og eskalerende kostnader.  Aftenposten har fått innsyn i korrespondanse mellom ledelsen i Helse Midt-Norge og det amerikanske teknologiselskapet Epic, som er leverandøren bak Helseplattformen.  Direktør: Vil følge oss i årevis I november 2020 sendte Helse Midt-Norges administrerende direktør Stig Arild Slørdahl en e-post direkte til Judith Faulkner. Hun er Epics grunnlegger og toppsjef. Hun har en formue på rundt 70 milliarder kroner.  I e-posten ga Slørdahl uttrykk for flere bekymringer knyttet til prosjektplanen, blant annet testing og opplæring. Han understreket at de kunne håndtere forsinkelser, men: – Vi kan ikke håndtere en go-live som går galt. Det vil følge oss i årevis, skriver han.  12. november 2022 var satt som «go live»-dato på St. Olavs hospital, landets fjerde største sykehus.  Fikk «positive talepunkter» fra Epic Epics Europa-sjef Greg Larson sendte i forkant en rekke «positive talepunkter». Disse kunne ledelsen i Helse Midt-Norge bruke for å fremsnakke prosjektet.  «Ser frem til alle de positive historiene som vil komme ut av denne uken», skrev Larson til Slørdahl 12. november.  Men det ble få positive historier. Istedenfor ble innføringen preget av kaos.  Det var ventet at sykehuset skulle kunne drive som normalt etter en innføringsperiode på fire uker.  Slik ble det aldri. Sykehuset har nå hatt store problemer ned helseplattformen i mer enn ett år. Tilsynsmyndighetene har slått fast at feilene er så mange og omfattende at det truer pasientsikkerheten.  Nå skal prosjektet innføres på flere sykehus – i strid med sykehuslederes ønske. Advarte om at milliardprosjekt kunne glippe Helse Midt-Norges direktør mener at «go-live» var vellykket. Men at de «i etterkant ser flere evalueringer som sier at det er flere ting som burde vært bedre knyttet til selve innføringen».  Det skriver kommunikasjonsdirektør Eiliv Flakne i en e-post til Aftenposten.  Han har oversendt svar på vegne av direktør Stig Arild Slørdahl.  I 2020 jobbet statlige helsemyndigheter med planer for et annet stort journalsystem. Dette skulle brukes i kommuner utenfor Midt-Norge og hadde lenge navnet Akson. Det hadde en kostnadsramme på 11 milliarder kroner.  I e-posten til Faulkner i november 2020 påpekte Slørdahl at problemer med innføringen av Helseplattformen kunne true Epics muligheter for å bli med i det nasjonale prosjektet. Planen for et nasjonalt system ble senere vraket etter mye kritikk av prosjektets innretning. «God Bless America»  Korrespondanse mellom Slørdahl og Faulkner har pågått både på telefon og e-post. Den har tidvis uformell karakter.  Noe handler om andre ting enn Helseplattformen: Under pandemien delte Slørdahl data om hvordan koronapandemien påvirket helsevesenet i Midt-Norge.  Faulkner kvitterte med at dette var «veldig interessant». Hun lovet å sende det videre til Epics forskningsnettverk.  I november 2020 var det presidentvalg i USA. Slørdahl sendte sine lykkønskninger i forkant: «God Bless America – Land that WE love!», het det i en e-post til Faulkner.  – Det har vært viktig for ledelsen i Helse Midt-Norge RHF å ha en god uformell relasjon til toppledelsen hos leverandører, særlig i kontrakter som har stor viktighet for foretaksgruppen som helhet. Dette for å sikre god kommunikasjon på alle nivåer og for å få høre hvordan selskapet tenker rundt samarbeid og progresjon av felles aktiviteter, skriver Flakne og Slørdahl i en e-post. 
Helse Midt-Norges direktør uttrykte bekymring overfor teknologigründer Judith Faulkner for at det skulle bli problemer med Helseplattformens innføring.  Innføringen av milliardsystemet ha vært preget av tekniske feil, forsinkelser, kostnadsøkninger og svekket pasientsikkerhet.  Leverandøren Epic sendte i forkant en rekke «positive talepunkter» som Helse Midt-Norge-ledelsen kunne bruke for å fremsnakke prosjektet. 